2.12.2005 9:58
Verkkoliiketoimintojen tavoitetasoa Nokia laski viime vuoden marraskuussa pääomamarkkinapäivillä annettuun ennusteeseen verrattuna.
Verkkoliiketoiminnassa Nokian uusi tavoite on saavuttaa 13 prosentin liikevoittomarginaali. Viime vuonna verkkoliiketoiminnoille asetettiin liikevoittoprosenttitavoitteeksi 14, joten tavoitetta jouduttiin nyt laskemaan.
Syyskuussa päättyneellä kolmannella neljänneksellä verkkoliiketoimintojen liikevoittoprosentti oli 10,1.
Muut tavoitteet ennallaan
Nokian matkaviestimien ja multimedialiiketoimintojen yhteenlaskettu tavoite on saavuttaa 17-18 prosentin liikevoittoprosentti seuraavan 1-2 vuoden aikavälillä. Viime vuoden marraskuussa järjestetyillä pääomamarkkinapäivillä Nokian tavoite matkapuhelinliiketoiminnoille oli niin ikään 17-18 prosenttia.
Kuluvan vuoden kolmannella neljänneksellä yhtiön liikevoittoprosentti matkapuhelimissa oli 16,9. Kolmannella neljänneksellä multimediayksikkö puolestaan saavutti 16,9 liikevoittoprosentin.
Enterprise Solutions -liiketoimintojen kohdalla Nokia ei antanut uusia tavoitteita. Yksikön liikevoittotavoitteet ovat kuitenkin jonkin verran muuttuneet viime vuonna kerrottuihin tavoitteisiin nähden marraskuussa tehdyn Intellisync -yrityskaupan vuoksi.
Yritysratkaisuja- ja puhelimia kehittävän liiketoimintayksikön johtaja Mary McDowell arvioi yrityskaupan yhteydessä marraskuussa, että yksikölle asetettu kannattavuustavoite saavutetaan vuonna 2007.
Kolmannella neljänneksellä Enterprise Solutions teki tappiota 37 miljoonaa euroa, ja liikevoittomarginaali oli 18,2 prosenttia negatiivinen.